Document ID: /roh_data/filtered/fineweb-2-filterrobots_roh.jsonl.gz/1664

Tenor Simon Theus da l’Uffizi da vischnancas saja quai legitim, che la presidenta communala da Beiva ed ina persuna privata hajan fatg recurs cunter la votaziun da Savognin: «L’entira val duess pudair decider davart il project e betg mo ina singula vischnanca». Damai che Bivio è ina da las nov vischnancas che fusiuneschian sin l’emprim da schaner 2016 saja il recurs confurm a la lescha.
La situaziun è sa midada
Il nov proceder prevesa il suandant: Glindesdi, ils 14 da december decida la radunanza communala constitutiva da la nova vischnanca Surses, sch’ella vul sa participar cun 4 milliuns vi dal bogn cuvert a Savognin. Ultra da quai vegn decidì davart ina participaziun annuala da 400’000 francs vi dals custs dal bogn. Il bogn è ina part dal project che prevesa dasperas il bogn in hotel ed abitaziuns da vacanzas administradas, quai en la dimensiun da 106 milliuns francs.
Nagina votaziun a l’urna
Ina votaziun a l’urna na dovra quai tenor il contract da fusiun betg. Pir a partir da l’auter onn cura che la nova constituziun da la vischnanca Surses va en vigur, dovra quai per affars sur in milliun ina votaziun a l’urna.